“ประกันสังคม” ขู่ถอนสัญญา รพ.ไม่รับผู้ป่วยโควิด “เจอ แจก จบ”
สำนักงานประกันสังคม ทำหนังสือด่วนให้โรงพยาบาลคู่สัญญา ต้องให้บริการผู้ป่วย “เจอ แจก จบ”  หลังพบโรงพยาบาลบางแห่งจำกัดจำนวนสิทธิผู้ประกันตน หากเพิกเฉยจะมีการทบทวนสัญญา
สำนักงานประกันสังคม ทำหนังสือด่วนให้โรงพยาบาลคู่สัญญา ต้องให้บริการผู้ป่วย “เจอ แจก จบ”  หลังพบโรงพยาบาลบางแห่งจำกัดจำนวนสิทธิผู้ประกันตน หากเพิกเฉยจะมีการทบทวนสัญญา
31 มี.ค. 2565

นายบุญสงค์ ทัพชัยยุทธ์ เลขาธิการสำนักงานประกันสังคม หรือ สปส. ชี้แจงกรณีผู้ติดเชื้อโควิด 19 สิทธิประกันสังคม เข้ารักษาแบบ “เจอ แจก จบ” โรงพยาบาลในเครือข่ายประกันสังคม แต่ได้รับแจ้งให้กลับมาติดต่อใหม่วันถัดไป เพราะรับบริการวันละ 30-40 คิว จนต้องเดินทางหลายรอบ ว่า ได้รับทราบข่าวดังกล่าวจากสื่อมวลชนเมื่อวานนี้ (30มี.ค.65) จึงทำการตรวจสอบพบมีปัญหาจริง แต่เกิดในโรงพยาบาลคู่สัญญาประกันสังคมเพียง 4-5 แห่ง เนื่องจากโรงพยาบาลรับผู้ติดเชื้อโควิดจากหลายสิทธิ ทั้งประกันสังคม บัตรทอง สิทธิสวัสดิการอื่นๆ
ส่วนโรงพยาบาลที่รับเฉพาะสิทธิประกันสังคมไม่พบปัญหา จึงทำหนังสือด่วนถึงผู้อำนวยการที่เป็นคู่สัญญากับประกันสังคมทุกแห่งกว่า 200 โรงพยาบาล โดยขอให้เน้นย้ำบุคลากร เจ้าหน้าที่คัดกรองผู้ป่วยว่า กรณีที่โรงพยาบาลมีศักยภาพรับผู้ติดเชื้อได้ไม่ทั่วถึง ขอให้รีบส่งต่อผู้ป่วยไปยังโรงพยาบาลในเครือข่ายประกันสังคมอื่นโดยเร็วที่สุด หากพบว่า มีการปฏิเสธการรักษาหรือไม่ส่งต่อผู้ป่วย สปส.จะพิจารณาทบทวนการต่อสัญญา
ฉะนั้น ผู้ประกันตนที่ติดเชื้อสามารถเข้ารับบริการ “เจอ แจก จบ” ได้ในโรงพยาบาลคู่สัญญาประกันสังคมทุกแห่งใกล้บ้าน เพราะหากโรงพยาบาลแห่งหนึ่งรับผู้ป่วยตามสิทธิจำนวนมาก ผู้ป่วยก็สามารถไปเข้ารับบริการ “เจอ แจก จบ” ในโรงพยาบาลอื่นใกล้บ้านได้ และสามารถเข้าระบบรักษาที่บ้าน (HI) ได้ ซึ่ง สปส.ก็มีระบบบริการส่วนนี้ด้วย
ส่วนจะเกิดปัญหาโรงพยาบาลคู่สัญญาประกันสังคม ประสบปัญหาขาดแคลนยาต้านไวรัสโควิด-19นั้น นายบุญสงค์ มั่นใจว่า ไม่เกิดปัญหาแน่นอน และยังมียาเพียงพอ เพราะกระทรวงสาธารณสุข เป็นผู้แจกจ่ายให้ โรงพยาบาลเพื่อใช้รักษาผู้ป่วย และปัจจุบันผู้ติดเชื้อโควิดมีอาการค่อนข้างน้อย ไม่จำเป็นต้องรับยาต้านไวรัส แต่จะจ่ายยารักษาตามอาการ เพราะยาต้านไวรัสเมื่อรับประทานไปแล้วมีผลต่อร่างกาย
สำหรับในช่วงเทศกาลสงกรานต์ขอให้ระวังตัวเองมากขึ้น สวมหน้ากากอนามัย ป้องกันตัวเองสูงสุด เลี่ยงการเข้าสถานที่และกิจกรรมเสี่ยง เพราะหลายคนติดเชื้อโดยไม่มีอาการ อาจทำให้เกิดการติดเชื้อได้ง่าย